অনিকেত প্রান্তর

"অনিকেত প্রান্তর"  হলো বাংলাদেশি হেভি মেটাল ব্যান্ড আর্টসেল-এর প্রকাশিত দ্বিতীয় অ্যালবাম। এটি ১ এপ্রিল ২০০৬ সালে প্রকাশিত হয়, যা তাদের প্রথম অ্যালবাম, অন্য সময় প্রকাশের চার বছর পর। এই অ্যালবামের ‘স্মৃতি স্মারক’, ‘শহীদ সরণি’, ‘ধূসর সময়’-এর মতো গানগুলো কাল্ট ক্ল্যাসিক হিসেবে ব্যাপক জনপ্রিয়তা লাভ করেছে। পূর্ববর্তী কাজের তুলনায় এই অ্যালবামে আরও পরিণত সুর, জটিল কম্পোজিশন এবং পরিবর্তনশীল টাইম সিগনেচার ব্যবহৃত হয়েছে।

অ্যালবামটি বসুন্ধরা সিটি শপিং মল-এ প্রকাশিত হয়। প্রকাশনা অনুষ্ঠানে ব্ল্যাক ব্যান্ডের সদস্যরা, অর্থহীন-এর বেসবাবা সুমন এবং যিনি এই অ্যালবামটির মিক্সিং করেছিলেন ও বর্তমানে ব্যান্ডের সদস্য — ইকবাল আসিফ জুয়েল — সকলেই উপস্থিত ছিলেন।

অ্যালবামের দ্বিতীয় ট্র্যাক ‘স্মৃতি স্মারক’ উৎসর্গ করা হয় রুপককে, যিনি তাদের প্রাক্তন গীতিকার ছিলেন এবং যাঁর স্মৃতিতেই ব্যান্ডের প্রথম অ্যালবামটিও উৎসর্গ করা হয়েছিল।

অ্যালবামের ৬ষ্ঠ ট্র্যাক ‘ছায়ার নিনাদ’ একটি ইন্সট্রুমেন্টাল ট্র্যাক। এর পরবর্তী ট্র্যাক, ‘ঘুনে খাওয়া রোদ’ হলো সেই ইন্সট্রুমেন্টালের ধারাবাহিকতা, যা পরে ভোকাল সহ একটি পূর্ণাঙ্গ গানে পরিণত হয়েছে।

‘লিন’ ও ‘তোমাকে’ তুলনামূলকভাবে সফট ট্র্যাক, যেখানে ‘তোমাকে’ ট্র্যাকটিতে শুধুমাত্র এরশাদের অ্যাকুস্টিক গিটার বাজানো এবং লিংকনের কণ্ঠ ব্যবহার করা হয়েছে।

‘গন্তব্যহীন’ ছিল একটি খুব ভারী ট্র্যাক এবং তর্কসাপেক্ষে ব্যান্ডের সবচেয়ে ভারী গান, যাতে দ্রুত ১৬তম নোট-এ ডাবল বেস ব্যবহৃত হয়েছে এবং ব্যান্ডের ডিস্কোগ্রাফিতে প্রথমবারের মতো গ্রোলিং ব্যবহৃত হয়েছে। ‘পাথর বাগান’ ট্র্যাকটিও খুব ভারী, তবে এতে বিজোড় টাইমিং এবং আরও বেশি টাইম সিগনেচার পরিবর্তন রয়েছে, যা ব্যান্ডটির প্রগ্রেসিভ পরিচয়কে আরও দৃঢ় করেছে।

সকল গান সাধারণত ৪–৮ মিনিট দীর্ঘ হলেও অ্যালবামের শিরোনাম এবং শেষ ট্র্যাক ‘অনিকেত প্রান্তর’-এর দৈর্ঘ্য ১৬ মিনিট ২১ সেকেন্ড, যা বাংলাদেশে রেকর্ড হওয়া দ্বিতীয় দীর্ঘতম গান।

 ট্র্যাক তালিকা 

তথ্যসূত্র

বিষয়শ্রেণী:আর্টসেলের অ্যালবাম